APX พุ่ง 7% รับแผนล้างขาดทุนสะสมคืบ! หลังบอร์ดไฟเขียวแตกพาร์-เพิ่มทุน
APX พุ่ง 7% รับแผนล้างขาดทุนสะสมคืบ! หลังบอร์ดไฟเขียวแตกพาร์-เพิ่มทุน ล่าสุด ณ เวลา 10.28 น. ราคาอยู่ที่ 0.47 บาท บวก 0.03 บาท หรือ 6.82% สูงสุดที่ 0.49 บาท ต่ำสุดที่ 0.46 บาท มูลค่าซื้อขายที่ 18.51 ล้านบาท
7 ก.ค. 2560

ผู้สื่อข่าวรายงานว่า ราคาหุ้นบริษัท เอเพ็กซ์ ดีเวลลอปเม้นท์ จำกัด (มหาชน) หรือ APX ณ เวลา 10.28 น. ราคาอยู่ที่ 0.47 บาท บวก 0.03 บาท หรือ 6.82% สูงสุดที่ 0.49 บาท ต่ำสุดที่ 0.46 บาท มูลค่าซื้อขายที่ 18.51 ล้านบาท ขณะที่ดัชนีตลาดหุ้นไทยโดยรวมลบ 0.09%

ทั้งนี้ ราคาหุ้น APX ปรับตัวขึ้นแรง หลังจากแจ้งที่ประชุมคณะกรรมการบริษัทมีมติเห็นชอบให้ลดทุนจดทะเบียนของบริษัท จำนวน 1,499,925,000 บาท จากทุนจดทะเบียนเดิมจำนวน 2,999,850,000 บาท เป็นทุนจดทะเบียนใหม่ 1,499,925,000 บาท
โดยการลดมูลค่าหุ้นของบริษัทที่ตราไว้จากมูลค่าหุ้นละ 1.00 บาท เป็นมูลค่าหุ้นละ 0.50 บาท เพื่อนำส่วนที่ได้จากการลดทุนทั้งหมดไปหักกลบส่วนต่ำกว่ามูลค่าหุ้น และล้างขาดทุนสะสมของบริษัทตามลำดับ ซึ่งจะเป็นผลให้ทุนจดทะเบียนของบริษัทลดลงจาก 2,999,850,000 บาท เป็น 1,499,925,000 บาท ในจำนวนหุ้นคงเดิม 2,999,850,000 หุ้น และให้นำเสนอต่อที่ประชุมผู้ถือหุ้นเพื่อพิจารณาต่อไป
ขณะที่มีมติเห็นชอบให้เพิ่มทุนจดทะเบียนของบริษัท จำนวน 749,962,500 บาท ภายหลังจากที่บริษัทจดทะเบียนลดทุนเป็น 1,499,925,000 หุ้น โดยเพิ่มทุนเป็น 2,249,887,500 บาท โดยการออกหุ้นสามัญจำนวน 1,499,925,000 หุ้น เพื่อเสนอขายให้แก่ผู้ถือหุ้นเดิม(RO) จำนวน 999,950,000 หุ้น มูลค่าหุ้นละ 0.50 บาทในอัตราส่วน 3 หุ้นเดิมต่อ 1 หุ้นสามัญใหม่ และเพื่อรองรับการใช้สิทธิตามใบสำคัญแสดงสิทธิ์ (APX-1) 499,975,000 หุ้น
โดยไม่คิดมูลค่าในอัตราส่วน 2 หุ้นสามัญเพิ่มทุนใหม่ ต่อ 1 หน่วยใบสำคัญแสดงสิทธิ โดยใบสำคัญแสดงสิทธิมีอายุ 3 ปี อัตราส่วนการใช้สิทธิ์ 1 ต่อ 1 กำหนดราคาใช้สิทธิหุ้นละ 1 บาท กำหนดใช้สิทธิ ณ วันทำการสุดท้ายของเดือนมิ.ย. และเดือน ธ.ค.ของทุกปี
สำหรับการเพิ่มทุนของบริษัทในครั้งนี้เพื่อใช้เป็นเงินในการขยายโครงการของบริษัท และเป็นเงินทุนหมุนเวียนของบริษัท โดยไม่จำเป็นต้องเพิ่มภาระในการกู้เงินของบริษัท ส่วนผู้ถือหุ้นจะได้ประโยชน์จากการเพิ่มทุน จากการจ่ายเงินปันผลที่มีนโยบายเงินปันผลไม่เกินร้อยละ 50 ของกำไรสุทธิ แต่ทั้งนี้ บริษัทจะดำเนินการจ่ายเงินปันผลก็ต่อเมื่อบริษัทสามารถล้างขาดทุนสะสมได้หมด
 
 